এস-৪০০ ক্ষেপণাস্ত্র প্রণালী
এস-৪০০ ট্রায়াম্ফ (রুশ: C-400 Триумф, ট্রায়াম্ফঃ ন্যাটোর রিপোর্টিং নাম: এসএ-২১ গ্রোলার), হল ১৯৯০-এর দশকে নির্মিত উন্নত একটি বিমান-প্রতিরোধ ব্যবস্থা, যা পূর্বে এস-৩০০ পিএমইউ-৩ নামে পরিচিত ছিল। এস-৩০০ পরিবারের উন্নত সংস্করণ হিসাবে রাশিয়ার আলমাজ সেন্ট্রাল ডিজাইন ব্যুরো দ্বারা তৈরি করা হয় এস-৪০০। ২০০৭ সাল থেকে এটি রাশিয়ার সশস্ত্র বাহিনীর সাথে যুক্ত করা হয়েছে। এস-৪০০ তার কর্মক্ষমতা পূরণ করতে চারটি ক্ষেপণাস্ত্র ব্যবহার করে: এই চারটি ক্ষেপণাস্ত্র হল- খুব দীর্ঘ পাল্লার ৪০এন৬ (৪০০ কিমি), দীর্ঘ পাল্লার ৪৮এন৬ (২৫০ কিমি), মাঝারি পাল্লার ৯এম৯৬ই২ (১২০ কিমি) এবং সংক্ষিপ্ত পাল্লার ৯এম৯৬ই (৪০ কিমি)। ২০১৭ সালে দ্য ইকোনমিস্ট দ্বারা এস-৪০০ ক্ষেপণাস্ত্র প্রণালীকে "বর্তমানে নির্মিত সেরা বিমান প্রতিরক্ষা ব্যবস্থাগুলির একটি" হিসাবে বর্ণনা করা হয়েছে।